Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfimmut pan@nanoq.gl

Nuuk 02 marsi 2023

Paris-imi isumaqatigiissutip inuiaqatigiinnut kalaallinut sunniutissaannik misissueqqissaarnerup tusarniaassutigineqarnera pillugu

Paris-imi isumaqatigiissutip inuiaqatigiinnut kalaallinut sunniutissaannik misissueqqissaarneq pillugu, 6. marts 2022 tusarniaanermut killiliullugu, tusarniaaneq Kalaallit Airports Holding A/S-ip (KAIR) tiguaa.

”*Paris-imi isumaqatigiissummut nunamut tunuarsimaarfeqarnerup atorunnaarsinneqarnissaa*” pillugu tusarniaanermut atatillugu KAIR ulloq 22. februar 2022 tusarniaanermut akissuteqarpoq. Tusarniaanermut akissuteqaammi tassani KAIR oqaaseqarpoq, ”*Paris-imi isumaqatigiissummi Kalaallit Nunaannut nunamut tunuarsimaarfeqarneq pillugu Kalaallit Nunaata qinnuiginninnissaa KAIR-ip tapersersinnaagaa*”.

KAIR-ip ”*Paris-imi isumaqatigiissutip inuiaqatigiinnut kalaallinut sunniutissaannik misissueqqissaarnerup***”** tusarniaassutigineqarnera misissorpaa**.**

Silaannakkut angallannerup iluani suliniutissaq ataaseq aallartinneqartoq tassaasoq nutaanik mittarfiliorneq, uteqattaarluni angallannerup annikillineranik malitseqartussaq, najoqqutassani allassimasoq, KAIR-ip maluginiarpaa. Nunanit tamalaanit timmisartumik angallanneq tusarniaanermut allakkiani eqqaaneqarsimanngitsoq, KAIR-ip maluginiarpaa. Taamaattumik KAIR isumaqarpoq, Kalaallit Nunaat Paris-imi isumaqatigiissummut ilaalissappat, timmisartumik angallannerup taassuma Kalaallit Nunaata annikillisitsivissaanni pineqartunut ilaatinneqartussaannginnera suli atuuttoq (Namminersorlutik Oqartussani 15. februar 2022 paasissutissiilluni ataatsimiititsinermi paasissutissiissutigineqartutut).

Kalaallit Nunaata Paris-imut isumaqatigiissummut atatillugu Danmarkip nunamut tunuarsimaarfeqarnera atorunnaarsitsissappagu, Savalimmiunut tunngatillugu sulissutigineqartup assinganik Kalaallit Nunaannut aaqqiissutissamut ilusiliinissaq naatsorsuutigineqartoq, KAIR-ip maluginiarpaa. Kalaallit Nunaannut nammineerluni Nunamut annikillisitseqataassutissanik (NDC) suliaqartoqartussaanera, ilusiliap kingunerisussaavaa. KAIR-ip taamatut aaqqiissuteqarnissaq taperserpaa.

Siunissami Kalaallit Nunaanni silap pissusianut periusissiamik suliaqartoqassappat imaluunniit nammineerluni Nunami namminermi annikillisitseqataassutissanik (NDC) suliaqartoqassappat, inuussutissarsiortut siusissukkut akuutinneqalernissaat pingaaruteqartorujussuuvoq, KAIR-ip eqqumaffigeqqussavaa. Suliaqarnermi tassani KAIR peqataarusuttorujussuuvoq. Tamatuma saniatigut Kalaallit Nunaata silaanartaata aammalu mittarfiisa atorneqarnerannut tunngatillugu immikkoortumik periusissiap immikkoortuanik imaluunniit NDC-ip immikkoortuanik suliaqartoqassasoq, KAIR-ip inassutigaa.

Allakkiami ”*Paris-imi isumaqatigiissutip inuiaqatigiinnut kalaallinut sunniutissaannik misissueqqissaarneq*” qupperneq 75-imi imatut allassimasoqarpoq: ”*Kalaallit Airports-imit erseqqissaatigineqarpoq, mittarfiit naammassinerini ingerlatsinermut atortunut 100 mio. koruunit missaanniittut atorlugit taarsersugassat pisariaqartut taarsersorneqarpata, ukiut pingasuniit tallimat ingerlanerini taakkuninnga ingerlatsinerni nukissiuutit ataavartut annertunerusumik tunngavigineqalersinnaasut.* ”. Allakkiami ”*Ilanngussaq 4 Paris-imi isumaqatigiissutip ilaaffigilernissaanut inuussutissarsiortut isumaat*” qupperneq 11-imi imatut allassimasoqarpoq ”*Teknologii pitsaanerulerpat, biilit angisuut immaqa aamma pisariaqalersinnaassapput, soorlu aputaajaanermut atortut, fule-truck aamma lastbiilit. Tamaasa ataatsimut katillugit millioninik pingasunik kisitsisitalinnik aningaasartalinnut pisinissaq tassani pineqarpoq.* ”. Allakkiami ”*Paris-imi isumaqatigiissutip inuiaqatigiinnut kalaallinut sunniutissaannik misissueqqissaarneq*” qupperneq 75-imi oqaasertai iluarsineqassasut KAIR-ip naatsorsuutigaa, taamaalilluni allassimalerluni atortunik taarsersuinissaq ”*millioninik pingasunik kisitsisitalinnik aningaasartalinnik”* akeqartoq*.* KAIR-ip tassani aamma eqqumaffigeqqussavaa, Mittarfeqarfiit atortui taarsersorneqassappata, KAIR-ip naliliinera malillugu annertoorujussuarnik aningaasartuuteqarfiusussaasoq, KAIR-imi pisussanit annertunerusunik.

KAIR-ip naggasiutigalugu eqqumaffigeqqussavaa, Kalaallit Nunaata silap pissusianut periusissiassaa pisussaq imaluunniit nunami namminermi annikillisitseqataassutissai pisussat (NDC) silaannakkut angallannermi ingerlatseqatigiiffinnut Kalaallit Nunaanni mittarfinnik atuisunut aningaasartuuteqartitsissappata, tamanna KAIR-ip aningaasaqarneranut sunniuteqarsinnaasoq, kisianni taamatuttaaq aamma Kalaallit Nunaanni inuiaqatigiit aningaasaqarnerannut aamma sunniuteqarsinnaasoq.

Matuma siuliani allassimasut tunngavigalugit, Paris-imi isumaqatigiissummi Kalaallit Nunaannut nunamut tunuarsimaarfeqarnera atorunnaassasoq, Kalaallit Nunaata qinnuiginninnissaa KAIR-ip suli tapersersinnaavaa.

In.in.

Morten T. Leth Suliniutinut aqutsisoq

Kalaallit Airports Holding A/S

